               EUROPOS KOMISIJA
            Briuselis, 2017 05 23
            COM(2017) 273 final
            2017/0110(NLE)
            Pasiūlymas
            TARYBOS SPRENDIMAS
            dėl pozicijos, kurios Sąjungos vardu turi būti laikomasi Europos vidaus vandenų laivybos standartų rengimo komitete (CESNI) ir Centrinės laivybos Reinu komisijos (CCNR) plenarinėje sesijoje, dėl Europos standartų, susijusių su vidaus vandenų laivų techniniais reikalavimais, priėmimo ir dėl tiems laivams taikomų pereinamojo laikotarpio nuostatų pakeitimo

               AIŠKINAMASIS MEMORANDUMAS

               1.PASIŪLYMO APLINKYBĖS

               Šis pasiūlymas susijęs su Tarybos sprendimo priėmimu remiantis SESV 218 straipsnio 9 dalimi dėl Sąjungos pozicijos nustatymo 2017 m. liepos 6 d. Europos vidaus vandenų laivybos standartų rengimo komiteto (CESNI) posėdyje dėl Europos standarto, susijusio su vidaus vandenų laivų techniniais reikalavimais, ir 2017 m. gegužės 31 d. Centrinės laivybos Reinu komisijos (CCNR) plenarinėje sesijoje dėl tiems laivams taikomų pereinamojo laikotarpio nuostatų pakeitimų priėmimo.

               Sprendimą dėl Sąjungos pozicijos nustatymo reikia priimti siekiant užtikrinti, kad tarptautinėse instancijose priimant taisykles, susijusias su vidaus vandenų laivų techninių standartų nustatymu, būtų tinkamai atsižvelgiama į ES interesus. Šie standartai įtraukti į ES teisės aktus, visų pirma pagal 2016 m. rugsėjo 14 d. Europos Parlamento ir Tarybos direktyvą (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB ir kurioje pateikiama tiesioginė nuoroda į tuos standartus.

               1.1.CCNR ir CESNI

               CCNR yra tarptautinė organizacija, turinti reguliavimo kompetenciją vidaus vandenų laivybos transporto Reinu klausimais. CCNR šalys yra 4 valstybės narės (Belgija, Prancūzija, Vokietija ir Nyderlandai) ir Šveicarija.

               2015 m. CCNR patvirtino CESNI sukūrimą ir veiklą. Komiteto misija apima techninių standartų įvairiose srityse tvirtinimą, visų pirma kiek tai susiję su laivais, informacinėmis technologijomis ir įgula, vienodą tokių standartų ir atitinkamų procedūrų aiškinimą, taip pat svarstymus dėl saugios laivybos, aplinkos apsaugos ar kitų su navigacija susijusių sričių.

               CESNI sudaro ekspertai, atstovaujantys CCNR valstybėms narėms ir ES ir turintys balsavimo teisę po vieną balsą kiekvienai valstybei.

               ES nėra CCNR ar CESNI šalis. Tačiau ji gali dalyvauti CESNI veikloje kartu su tarptautinėmis organizacijomis, kurių misija apima CESNI sritis. Balsavimo teisių ji neturi.

               CESNI standartus priima dalyvaujančioms CCNR ir ES valstybėms narėms balsavus vienbalsiai. Nepasiekus bendro sutarimo dėl sprendimo įtraukti standartų priėmimą į darbotvarkę, CESNI sprendžia dviejų trečdalių posėdyje dalyvaujančių narių balsų dauguma. Antruoju etapu CESNI standartus priima dalyvaujančioms CCNR ir ES valstybėms narėms balsavus vienbalsiai. Priimtiems standartams suteikiamas unikalus numeris ir jie paskelbiami viešai.

               CCNR sukaupė didelę vidaus vandenų laivų techninių reikalavimų nustatymo patirtį. Įsteigtas pagal CCNR sistemą ir dalyvaujant visoms ES valstybėms narėms, CESNI turi reikiamos patirties ir tinkamą geografinį atstovavimą, kad galėtų parengti bendrus standartus visam vidaus vandenų kelių tinklui visoje Europos Sąjungoje.

               1.2.Europos standartas, susijęs su vidaus vandenų laivų techniniais reikalavimais

               Siekiant užtikrinti dviejų vidaus vandenų laivų techniniams reikalavimams taikomų teisinių režimų (Reino ir ES) nuoseklumą būtina numatyti vienodus standartus. Ir ES teisės aktuose, ir CCNR reglamente nuoroda į CESNI standartus ES-TRIN 2017/01 bus daroma nuo 2018 m. spalio 7 d. (Direktyvos ES 2016/1629 perkėlimo į nacionalinę teisę terminas ir ES-TRIN 2017/01 taikymo pradžios data).

               Vidaus vandenų laivams taikomi ES teisės aktai ir Centrinės laivybos Reinu komisijos (CCNR) reglamentavimo tvarka nuo 2018 m. spalio 8 d. bus visiškai suderinti tarpusavyje.

               PEREINAMOJO LAIKOTARPIO NUOSTATOS

               Siekiant užtikrinti galimybę laipsniškai pritaikyti esamą laivyną prie naujų techninių reikalavimų, Reino upe plaukiojančių laivų tikrinimo reglamentuose (RVIR) buvo numatytos pereinamojo laikotarpio nuostatos. Pereinamasis laikotarpis gali labai skirtis (nuo kelerių metų iki daugelio dešimtmečių).

               Pagal vadinamąjį 2014 m. birželio 12 d. moratoriumą CCNR trejiems metams iki 2017 m. lapkričio 30 d. pratęsė šių aštuonių pereinamojo laikotarpio nuostatų galiojimo laikotarpį:

               ·alsuoklių ir degalų bakų jungčių įrengimas ir matavimas;

               ·didžiausias stovinčių laivų keliamo triukšmo lygis, didžiausias leidžiamasis garso slėgis mašinų skyriuje, laivo keliamas garso slėgis vairavietėje, triukšmas ir vibracija gyvenamosiose patalpose;

               ·Europos standarto taikymas valtims;

               ·kranų gamintojo plokštelė, apsauginiai įtaisai, laive turėtini dokumentai;

               ·keleivinių laivų evakavimo ne per laivo virtuves maršrutai;

               ·reikalavimai dėl keleivinių laivų varymo sistemos;

               ·reikalavimai dėl signalizacijos sistemos keleivinių laivų vadovybei ir įgulai įspėti;

               ·reikalavimai dėl elektros įrangos.

               CCNR ketinimas buvo panaudoti šį trejų metų laikotarpį, kad būtų galima rasti ilgalaikius sprendimus ir duoti ekonominės veiklos vykdytojams pakankamai laiko juos priimti.

               Reikėtų pažymėti, kad dabartinės pereinamojo laikotarpio nuostatos pagal RVIR nustoja galioti 2017 m. lapkričio 30 d., likus vienuolikai mėnesių iki 2018 m. spalio 7 d. (ES-TRIN taikymo pradžios pagal Direktyvą 2016/1629 ir CCNR sistemą).

               Šios pereinamojo laikotarpio nuostatos įtrauktos ir į standartą ES-TRIN 2015/1 (nurodytą Direktyvoje (ES) 2016/1629). Naujajame standarte ES-TRIN 2017/1 numatyta įtraukti nuostatas, apimančias, kai tinkama, visas pereinamojo laikotarpio priemones, kurioms taikomas moratoriumas. Dėl dviejų šių pereinamojo laikotarpio nuostatų (alsuoklių ir degalų bakų jungčių įrengimas ir matavimas; kranų gamintojo plokštelė, apsauginiai įtaisai, laive turėtini dokumentai) į ES-TRIN 2017/1 įtraukti ilgalaikiai sprendimai, o dėl kitų šešių ES-TRIN 2017/1 numatyta dar pratęsti šių pereinamojo laikotarpio nuostatų taikymą (iki ES-TRIN 2019).

               Siekiant užpildyti spragą nuo moratoriumo termino iki standarto ES-TRIN 2017/1 taikymo pradžios dienos, būtina iš dalies pratęsti RVIR moratoriumą, bent jau iki 2017 m. spalio 6 d. (data, nuo kurios būtų pradėtas taikyti ES-TRIN 2017/1).

               CCNR ketina pasiūlyti RVIR pakeitimą dėl šių pereinamojo laikotarpio nuostatų, nustosiančių galioti 2017 m. lapkričio 30 d.

               CCNR valstybių narių, įskaitant keturias ES valstybes nares, bus paprašyta per kitą CCNR plenarinį posėdį 2017 m. gegužės mėn. patvirtinti šių pereinamojo laikotarpio nuostatų pratęsimą.

               ES-TRIN

               Pirmąją ES-TRIN redakciją (ES-TRIN 2015) CESNI baigė rengti savo 2015 m. rugsėjo 28 d. posėdyje. Ji buvo oficialiai patvirtinta 2015 m. lapkričio 26 d. plenariniame CESNI posėdyje.

               Tarybos sprendimu (ES) 2015/2176
                  1
                nustatyta pozicija, kurios Sąjungos vardu turėjo būti laikomasi CESNI ir CCNR plenarinėje sesijoje dėl ES-TRIN 2015 priėmimo.

               Šiame standarte pateikiami vienodi techniniai reikalavimai, būtini siekiant užtikrinti vidaus vandenų laivų saugą. Jame yra nuostatos dėl vidaus vandenų laivų statybos, įrengimo ir įrangos, specialiosios nuostatos dėl tam tikrų laivų kategorijų, pavyzdžiui, keleivinių laivų, stumiamų vilkstinių ir konteinerinių laivų; nuostatos dėl laivų identifikavimo, sertifikatų ir registro šablonai, pereinamojo laikotarpio nuostatos, taip pat techninio standarto taikymo nurodymai.

               Atsižvelgiant į CESNI darbo grupių darbą, ES-TRIN reguliariai atnaujinamas.

               Reguliariai atnaujinti ES-TRIN būtina siekiant:

               ·išlaikyti aukštą vidaus vandenų laivybos saugos lygį;

               ·neatsilikti nuo techninės pažangos (pvz., vairinės, navigacinės įrangos);

               ·užtikrinti suderinamumą su ES teisine sistema (pvz., ne keliais judančių mechanizmų reglamentu).

               2016 m. CESNI ekspertai parengė standartą ES-TRIN 2017/1.

               Į ES-TRIN 2017/1 įtraukta įvairių pakeitimų, visų pirma susijusių su šiais aspektais:

               ·vairinės pakėlimu;

               ·nuorodų į įvairius tarptautinius standartus atnaujinimu;

               ·dujinių teršalų ir kietųjų dalelių išmetimu iš variklių;

               ·elektros įrenginiais ir įranga;

               ·gaisro gesinimo sistema;

               ·kranų gamintojo plokštele;

               ·nuostatų dėl navigacijos ir informacijos įrangos atnaujinimu;

               ·pereinamojo laikotarpio nuostatų dėl patvirtinto tipo įrangos pataisomis.

               2017 m. kovo 23 d. posėdyje CESNI vieningai nusprendė atnaujintą ES-TRIN redakciją (ES-TRIN 2017/1) patvirtinti 2017 m. liepos 6 d. posėdyje. Tikimasi, kad iki šio posėdžio liepos mėn. bus padaryta tik formalių ir nereikšmingų ES-TRIN projekto pakeitimų. Standartai bus paskelbti tam skirtoje interneto svetainėje (cesni.eu).

               2.AKTUALŪS ES TEISĖS AKTAI IR ES KOMPETENCIJA

               Direktyva 2006/87/EB užtikrinama, kad Sąjungos vidaus vandenų laivybos sertifikatai išduodami plaukiojančioms priemonėms, kurios atitinka vidaus vandenų laivams keliamus techninius reikalavimus, nustatytus tos direktyvos II priede, kurie yra lygiaverčiai techniniams reikalavimams, nustatytiems taikant peržiūrėtą Konvenciją dėl laivybos Reino upe.

               Sertifikatai, išduoti remiantis peržiūrėtos Konvencijos dėl laivybos Reino upe 22 straipsniu, ir Sąjungos vidaus vandenų laivybos sertifikatai laivams taikomų techninių reikalavimų požiūriu laikomi lygiaverčiais, visų pirma dėl to, kad techniniai reikalavimai pagal ES teisės sistemą daugiausia buvo grindžiami Reino upe plaukiojančių laivų tikrinimo reglamentų techniniais reikalavimais.

               Be to, Direktyvos 2006/87/EB 20 straipsnyje nustatyta, kad pakeitimais, būtinais II priedui priderinti prie technikos pažangos ar pokyčių šioje srityje, atsirandančių dėl kitų tarptautinių organizacijų, visų pirma dėl Laivybos Reino upe centrinės komisijos, darbo, turi būti užtikrinta, kad sertifikatai, išduoti remiantis atitinkamais teisės aktais, ir toliau būtų lygiaverčiai, taip garantuojant lygiavertį saugos lygį.

               Todėl bet koks patobulinimas, susijęs su CCNR sistemos techninių reikalavimų pakeitimais, taigi ir joje numatytos pereinamojo laikotarpio priemonės, gali turėti įtakos Direktyvai 2006/87/EB.

               Be to, 2016 m. rugsėjo 16 d. buvo paskelbta Direktyva (ES) 2016/1629.

               Valstybės narės, kurioms skirta direktyva, ne vėliau kaip 2018 m. spalio 7 d. turi imtis visų priemonių, kad būtų laikomasi šios direktyvos.

               Direktyvos II priede išdėstyti techniniai reikalavimai, taikomi plaukiojančiosioms priemonėms. Tame priede daroma nuoroda į standartą ES-TRIN 2015/1. Be to, direktyvos 31 straipsnio 1 dalyje nustatyta, kad Komisija (...) priima deleguotuosius teisės aktus siekiant pritaikyti II priedą, kad nepagrįstai nedelsiant būtų atnaujinta nuoroda į naujausią ES-TRIN standarto redakciją ir nustatyta jo taikymo data.

               Kaip nurodyta pirmiau, CESNI, kurį globoja CCNR ir kuriame gali dalyvauti visų valstybių narių ekspertai, yra atsakingas už vidaus vandenų laivybos techninių standartų, į kuriuos Sąjunga turėtų daryti nuorodą, parengimą.

               Direktyvos 2016/1629 21 konstatuojamojoje dalyje paaiškinta, kad CESNI įsteigtas siekiant palengvinti visoje Europoje vidaus vandenų kelių sektoriuje taikomų techninių standartų suderinimą. Be to, direktyvoje primenama, kad, siekiant užtikrinti aukštą vidaus vandenų laivybos saugos ir veiksmingumo lygį, išlaikyti vidaus vandenų laivybos sertifikatų lygiavertiškumą ir atsižvelgti į mokslo bei technikos pažangą ir kitus pokyčius sektoriuje, turėtų būti nuolat atnaujinamos nuorodos į taikytiną Europos standartą, susijusį su vidaus vandenų laivų techniniais reikalavimais (standartą ES-TRIN).

               3.KONSULTACIJŲ SU SUINTERESUOTOSIOMIS ŠALIMIS REZULTATAI

               ES-TRIN techninio standarto atnaujinimą intensyviai rengė CESNI ekspertai. Šiuo klausimu buvo konsultuojamasi su įvairiais viešojo ir privačiojo sektorių ekspertais. CESNI lygmeniu rengiant standartą sušaukti šie techniniai posėdžiai:

               ·darbo posėdžiai (2016 m. vasario 23–24 d.; 2016 m. birželio 14–15 d.; 2016 m. rugpjūčio 30–31 d.; 2016 m. lapkričio 29–30 d.; 2017 m. vasario 21–22 d.) ir

               ·komiteto posėdis (2017 m. kovo 23 d.).

               Per šiuos posėdžius pasiektas ekspertų susitarimas dėl vidaus vandenų laivų techninių reikalavimų.

               4.SPRENDIMO PAGAL SESV 218 STRAIPSNIO 9 DALĮ POREIKIS

               SESV 218 straipsnio 9 dalyje nustatyta, kad „Taryba, remdamasi Komisijos (...) pasiūlymu, priima sprendimą, kuriuo (...) nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą.“

               Dėl SESV 218 straipsnio 9 dalies taikymo pasakytina, kad joje numatyta tvarka taikoma, kai įvykdomos joje nustatytos sąlygos. Sąlygos yra šios: a) atitinkama sritis patenka į Sąjungos kompetencijos sritį, b) Sąjungos pozicija yra išreikšta tarptautiniu susitarimu įsteigtame organe, kai tam organui reikia priimti c) teisinę galią turinčius aktus. Teismo praktikoje išaiškinta, kad Sąjungos narystė atitinkamame organe nėra būtina Sutarties dėl Europos Sąjungos veikimo 218 straipsnio 9 dalies taikymo sąlyga.

               Akivaizdu, kad šiuo atveju vidaus vandenų laivams taikomi techniniai reikalavimai ne tik patenka į Sąjungos kompetencijos sritį; dar daugiau – ES pasinaudojo savo kompetencija priimdama Direktyvą 2006/87/EB ir Direktyvą (ES) 2016/1629, o vidaus vandenų laivams taikomi techniniai reikalavimai daugiausia reglamentuojami bendromis Sąjungos taisyklėmis.

               Ir CESNI, ir CCNR atitinka antrąjį kriterijų, nes yra pagal tarptautinį susitarimą įsteigti organai.

               Nors CESNI priimtos taisyklės nėra privalomos per se, akivaizdu, kad jos taps privalomos CCNR nariams, kai CCNR iš dalies pakeis savo teisinę sistemą (Reino upe plaukiojančių laivų tikrinimo reglamentus), kad joje būtų daroma nuoroda į CESNI priimtą standartą ir šį standartą padarys privalomą taikant peržiūrėtą Konvenciją dėl laivybos Reino upe. Privalomas tokio reglamento pobūdis CCNR nariams įtvirtintas 1868 m. spalio 17 d. Manheimo konvencijoje
                  2
               .

               Be to, iš Teisingumo Teismo praktikos matyti, kad neprivalomas tarptautinės organizacijos teisės aktas gali būti laikomas „teisinę galią turinčiu aktu“ pagal SESV 218 straipsnio 9 dalį, kai šis aktas gali labai paveikti ES teisės aktų turinį. Kaip paaiškinta pirmiau, į sistemą, taikomą pagal peržiūrėtą Konvenciją dėl laivybos Reino upe, reikia atsižvelgti darant bet kokius Direktyvos 2006/87/EB pakeitimus.

               CESNI priimti techniniai standartai įtraukti į Direktyvos 2016/1629 II priedą ir turi būti atnaujinami priimant deleguotuosius aktus.

               Todėl Taryba turi priimti sprendimą pagal SESV 218 straipsnio 9 dalį, kuriuo būtų nustatoma pozicija, kurios turi būti laikomasi Sąjungos vardu, pirmiausia CESNI dėl standartų, susijusių su vidaus vandenų laivų techniniais reikalavimais, priėmimo, ir po to CCNR dėl RVIR pakeitimo, susijusio su pereinamojo laikotarpio priemonėmis.

               2017/0110 (NLE)

               Pasiūlymas

               TARYBOS SPRENDIMAS

               dėl pozicijos, kurios Sąjungos vardu turi būti laikomasi Europos vidaus vandenų laivybos standartų rengimo komitete (CESNI) ir Centrinės laivybos Reinu komisijos (CCNR) plenarinėje sesijoje, dėl Europos standartų, susijusių su vidaus vandenų laivų techniniais reikalavimais, priėmimo ir dėl tiems laivams taikomų pereinamojo laikotarpio nuostatų pakeitimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnio 1 dalį ir 218 straipsnio 9 dalį,

               atsižvelgdama į Europos Komisijos pasiūlymą,

               kadangi:

               (1)Sąjungos veiksmais vidaus vandenų laivybos sektoriuje turėtų būti siekiama užtikrinti Sąjungoje taikomų vidaus vandenų laivų techninių reikalavimų rengimo nuoseklumą;

               (2)CCNR plenarinės sesijos 2017 m. gegužės 31 d. posėdyje numatoma pratęsti atitinkamų pereinamojo laikotarpio nuostatų galiojimą iki 2018 m. spalio 6 d.;

               (3)siekiant parengti įvairių sričių vidaus vandens kelių techninius standartus, visų pirma kiek tai susiję su laivais, informacinėmis technologijomis ir įgulomis, 2015 m. birželio 3 d. Centrinėje laivybos Reinu komisijoje (CCNR) įsteigtas Europos vidaus vandenų laivybos standartų rengimo komitetas (CESNI);

               (4)tikimasi, kad standartą, susijusį su vidaus vandenų laivų techniniais reikalavimais, CESNI priims 2017 m. liepos 6 d. posėdyje;

               (5)aštuoniems konkretiems techniniams reikalavimams, nurodytiems Reino upe plaukiojančių laivų tikrinimo reglamentuose (RVIR) pagal CCNR sistemą, šiuo metu taikomos RVIR pereinamojo laikotarpio nuostatos. RVIR pereinamojo laikotarpio nuostatų taikymas po moratoriumo pratęstas. Šis pratęstas terminas baigiasi 2017 m. lapkričio 30 d. Europos Parlamento ir Tarybos direktyva 2006/87/EB užtikrinama, kad Sąjungos vidaus vandenų laivybos sertifikatai išduodami plaukiojančioms priemonėms, kurios atitinka vidaus vandenų laivų techninius reikalavimus, nustatytus tos direktyvos II priede, kurie yra lygiaverčiai techniniams reikalavimams, nustatytiems taikant peržiūrėtą Konvenciją dėl laivybos Reino upe. Be to, šios pereinamojo laikotarpio nuostatos įtrauktos į standartą ES-TRIN 2015/1, taikomą pagal Direktyvos (ES) 2016/1629 II priedą;

               (6)siekiant užtikrinti galiojančių taisyklių ir standarto ES-TRIN 2017/1 reikalavimų tęstinumą, siūloma į moratoriumą įtrauktų RVIR pereinamojo laikotarpio nuostatų taikymą pratęsti iki 2018 m. spalio 6 d.;

               (7)standarte, kurį priims CESNI, pateikiami vienodi techniniai reikalavimai, būtini siekiant užtikrinti vidaus vandenų laivų saugą. Jame yra nuostatos dėl vidaus vandenų laivų statybos, įrengimo ir įrangos, specialiosios nuostatos dėl tam tikrų laivų kategorijų, pavyzdžiui, keleivinių laivų, stumiamų vilkstinių ir konteinerinių laivų; nuostatos dėl automatinio identifikavimo sistemos įrangos, nuostatos dėl laivų identifikavimo, sertifikatų ir registro šablonai, pereinamojo laikotarpio nuostatos, taip pat techninio standarto taikymo nurodymai;

               (8)Europos Parlamento ir Tarybos direktyvos (ES) 2016/1629
                  3
               , kuria 2018 m. spalio 7 d. bus panaikinta Europos Parlamento ir Tarybos direktyva 2006/87/EB
                  4
               , II priede daroma tiesioginė nuoroda į techninius reikalavimus plaukiojančioms priemonėms, pateiktus standarte ES-TRIN 2015/1. Komisija įgaliojama atnaujinti šią nuorodą II priede, kad ja būtų nurodoma naujausia ES-TRIN standarto redakcija ir nustatoma jo taikymo pradžios data;

               (9)todėl su vidaus vandenų laivų techniniais reikalavimais susijęs standartas, kuris bus priimtas CESNI, turės poveikį Direktyvai

                  (ES) 2016/1629

               ;

               (10)Sąjunga nėra nei CCNR, nei CESNI narė. Todėl būtina, kad Taryba įgaliotų valstybes nares pareikšti Sąjungos poziciją dėl standarto, susijusio su vidaus vandenų laivų techniniais reikalavimais, ir tiems laivams taikomų pereinamojo laikotarpio nuostatų priėmimo,

               PRIĖMĖ ŠĮ SPRENDIMĄ:

               1 straipsnis

               1.Pozicija, kurios turi būti laikomasi Europos Sąjungos vardu Centrinės laivybos Reinu komisijos (CCNR) plenarinės sesijos 2017 m. gegužės 31 d. posėdyje, yra pritarti tam, kad būtų bent iki 2018 m. spalio 6 d. pratęstas moratoriumas dėl pereinamojo laikotarpio nuostatų, susijusių su šiais 8 techniniais reikalavimais:

               (a)degalų bakų alsuoklių ir jungčių įrengimas ir matavimas;

               (b)didžiausias stovinčių laivų keliamo triukšmo lygis, didžiausias leidžiamasis garso slėgis mašinų skyriuje, laivo keliamas garso slėgis vairavietėje, triukšmas ir vibracija gyvenamosiose patalpose;

               (c)Europos standarto taikymas valtims;

               (d)kranų gamintojo plokštelė, apsauginiai įtaisai, laive turėtini dokumentai;

               (e)keleivinių laivų evakavimo ne per laivo virtuves maršrutai;

               (f)reikalavimai dėl keleivinių laivų varymo sistemos;

               (g)reikalavimai dėl signalizacijos sistemos keleivinių laivų vadovybei ir įgulai įspėti;

               (h)reikalavimai elektros įrangai.

               2.Pozicija, kurios Europos Sąjungos vardu turi būti laikomasi Europos vidaus vandenų laivybos standartų rengimo komiteto (CESNI) 2017 m. liepos 6 d. posėdyje, yra pritarti Europos standarto, susijusio su vidaus vandenų laivų techniniais reikalavimais, (standarto ES-TRIN 2017/1) priėmimui.

               2 straipsnis

               1.1 straipsnio 1 dalyje nurodytą Sąjungos poziciją reiškia valstybės narės, bendrai veikdamos Sąjungos interesų labui.

               2.1 straipsnio 2 dalyje nurodytą Sąjungos poziciją reiškia valstybės narės, kurios yra CCNR narės, bendrai veikdamos Sąjungos interesų labui.

               3 straipsnis

               Dėl nereikšmingų 1 straipsnyje išdėstytų pozicijų pakeitimų gali būti susitarta be papildomo Tarybos sprendimo.

               4 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)
                  OL L 307, 2015 11 25, p. 25.

                     (2)
                  1868 m. spalio 17 d. peržiūrėta Konvencija dėl laivybos Reino upe su pakeitimais, padarytais 1963 m. lapkričio 20 d.

                     (3)
                  2016 m. rugsėjo 14 d. Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (OL L 252, 2016 9 16, p. 118).

                     (4)
                  2006 m. gruodžio 12 d. Europos Parlamento ir Tarybos direktyva 2006/87/EB, nustatanti techninius reikalavimus vidaus vandenų laivams ir panaikinanti Tarybos direktyvą 82/714/EEB (

                     OL L 389, 2006 12 30, p. 1

                  ).


               EUROPOS KOMISIJA
            Briuselis, 2015 09 14
            COM(2015) 437 final
            2015/0197(NLE)
            Pasiūlymas
            TARYBOS SPRENDIMAS
            dėl Europos Sąjungos ir Peru Respublikos susitarimo dėl bevizio režimo trumpalaikio buvimo atveju pasirašymo Sąjungos vardu ir laikino taikymo

               AIŠKINAMASIS MEMORANDUMAS

               1.PASIŪLYMO APLINKYBĖS

               Tarybos reglamente (EB) Nr. 539/2001
                  1
                pateikti trečiųjų šalių, kurių piliečiai, kirsdami valstybių narių išorės sienas, privalo turėti vizą, ir trečiųjų šalių, kurių piliečiams toks reikalavimas netaikomas, sąrašai. Reglamentą (EB) Nr. 539/2001 taiko visos valstybės narės, išskyrus Airiją ir Jungtinę Karalystę.

               Europos Parlamento ir Tarybos reglamentu (ES) Nr. 509/2014
                  2
                iš dalies pakeitus Reglamentą (EB) Nr. 539/2001 į II priedo sąrašą, kuriame nurodomos trečiosios šalys, kurių piliečiams netaikomas reikalavimas turėti vizą, įtraukta 19 šalių. Tos 19 šalių yra Dominika, Grenada, Jungtiniai Arabų Emyratai, Kiribatis, Kolumbija, Maršalo Salos, Mikronezija, Nauru, Palau, Peru, Rytų Timoras, Saliamono Salos, Samoa, Sent Lusija, Sent Vinsentas ir Grenadinai, Tonga, Trinidadas ir Tobagas, Tuvalu ir Vanuatu. Šalia kiekvienos iš tų II priede nurodytų šalių pavadinimų pateikiama nuoroda į išnašą, kurioje nustatyta, kad „vizų reikalavimas netaikomas nuo tos dienos, kai įsigalioja su Europos Sąjunga sudarytinas susitarimas dėl bevizio režimo“.

               Reglamentas (ES) Nr. 509/2014 buvo priimtas 2014 m. gegužės 20 d. ir įsigaliojo 2014 m. birželio 9 d. Pirmoji bevizio režimo susitarimų dalis pasirašyta 2015 m. gegužės 6 d. (su Jungtiniais Arabų Emyratais), 2015 m. gegužės 26 d. (su Rytų Timoru) ir 2015 m. gegužės 28 d. (su Dominika, Grenada, Samoa, Sent Lusija, Sent Vinsentu ir Grenadinais, Trinidadu ir Tobagu ir Vanuatu).

               Vadovaujantis Reglamento (ES) Nr. 509/2014 5 konstatuojamąja dalimi ir jį priimant paskelbta bendra deklaracija, Kolumbijai ir Peru taikoma speciali procedūra, pagal kurią papildomai vertinama, ar šios šalys atitinka nustatytus kriterijus, ir tik tada Komisija gali rekomenduoti Tarybai priimti sprendimą suteikti įgaliojimus pradėti derybas dėl bevizio režimo susitarimų su tomis dviem šalimis. 2014 m. spalio mėn. Komisija priėmė ataskaitą
                  3
               , kurioje pagal Reglamento (EB) Nr. 539/2001, iš dalies pakeisto Reglamentu (ES) Nr. 509/2014, 1 straipsnyje išvardytus kriterijus vertinama Peru padėtis; taip pat priimta Kolumbijos padėties ataskaita
                  4
               . Ataskaitoje išnagrinėti tokių sričių, kaip migracija ir judumas (Šengeno vizos, teisėta migracija, neteisėta migracija, kelionės dokumentų saugumas ir klastojimas), nusikalstamumas ir saugumas, ekonomika, prekyba ir turizmas, išorės santykiai ir žmogaus teisių klausimai, regionų sanglauda ir abipusiškumas, duomenys ir pokyčiai jose. Taip pat įvertinta galima vizų režimo liberalizavimo rizika. Komisija priėjo prie išvados, kad pastaraisiais metais pastebimai pagerėjus Peru ekonominei ir socialinei padėčiai, į valstybių narių teritoriją atvykstantiems Peru piliečiams turėtų būti taikomas bevizis režimas, o vizų režimo liberalizavimo rizika galėtų būti valdoma, be kita ko, glaudžiau bendradarbiaujant grąžinimo srityje ir tinkamai įgyvendinant sienų kontrolės priemones. Be to, bevizio režimo susitarime nustatytos būtinos apsaugos priemonės, leisiančios sustabdyti susitarimo galiojimą arba jį nutraukti, jeigu to prireiktų siekiant išvengti saugumo ar migracijos rizikos Sąjungai.

               2015 m. kovo mėn. Komisija Tarybai pateikė rekomendaciją suteikti jai įgaliojimus pradėti derybas dėl bevizio režimo susitarimų su Kolumbija ir Peru
                  5
               . 2015 m. gegužės 19 d. Taryba pateikė Komisijai derybinius nurodymus. Derybos su Peru pradėtos 2015 m. gegužės 20 d. Briuselyje. Per posėdį peržiūrėtas visas teksto projektas, pateikta keletas pakeitimų ir susitarta dėl visų jo aspektų. Vėliau padarytas neesminis teksto pakeitimas.

               2015 m. birželio 9 d. vyriausieji derybininkai parafavo susitarimą. Oficiali ceremonija surengta 2015 m. birželio 10 d. vykusiame ES ir Lotynų Amerikos ir Karibų valstybių bendrijos aukščiausiojo lygio susitikime. 2015 m. gegužės 27 d. susitarimo tekstas išplatintas valstybėms narėms, o 2015 m. birželio 15 d. Tarybos Vizų darbo grupės posėdyje pateikta daugiau informacijos.

               2.TEISINIS PAGRINDAS

               Sąjungos teisinis šio susitarimo pagrindas – Sutarties dėl Europos Sąjungos veikimo (SESV) 77 straipsnio 2 dalies a punktas kartu su jos 218 straipsniu.

               Pridedamas pasiūlymas yra susitarimo pasirašymo teisinė priemonė. Taryba sprendimą priims kvalifikuota balsų dauguma.

               Atsižvelgiant į tai, kad Peru galės greitai užbaigti vidaus ratifikavimo procedūrą, siūlomame sprendime dėl pasirašymo pagal SESV 218 straipsnio 5 dalį numatomas laikinas susitarimo taikymas nuo kitos dienos po jo pasirašymo. Atsižvelgdama į tai, kad prieš sudarant susitarimą jam turi pritarti Europos Parlamentas, Komisija informuos Europos Parlamentą apie laikiną susitarimo taikymą.

               3.DERYBŲ REZULTATAI

               Komisijos nuomone, Tarybos derybiniuose nurodymuose nustatyti tikslai pasiekti ir bevizio režimo susitarimo projektas Sąjungai yra priimtinas.

               Jo galutinis turinys gali būti apibendrintas taip, kaip išdėstyta toliau.

               Tikslas

               Susitarimu nustatomas bevizis režimas Europos Sąjungos ir Peru piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               Siekiant užtikrinti vienodas sąlygas visiems ES piliečiams, į susitarimą įtraukta nuostata, pagal kurią Peru gali sustabdyti susitarimo galiojimą arba jį nutraukti tik visų Europos Sąjungos valstybių narių atžvilgiu, o Sąjunga gali sustabdyti susitarimo galiojimą arba jį nutraukti tik visų savo valstybių narių atžvilgiu.

               Apie ypatingą Jungtinės Karalystės ir Airijos padėtį kalbama preambulėje.

               Taikymo sritis

               Bevizis režimas taikomas visų kategorijų asmenims (paprastų, diplomatinių, tarnybinių ir (arba) pareiginių ir specialiųjų pasų turėtojams), keliaujantiems bet kokiais tikslais, išskyrus asmenis, vykstančius dirbti mokamo darbo. Pastarosios kategorijos asmenims, kurie yra kitos Susitariančiosios Šalies piliečiai, visos valstybės narės ir Peru gali toliau taikyti reikalavimą turėti vizą pagal galiojančią Sąjungos arba nacionalinę teisę. Siekiant užtikrinti darnų įgyvendinimą, prie susitarimo pridedama bendra deklaracija dėl asmenų, kurie vyksta dirbti mokamo darbo, kategorijos aiškinimo.

               Buvimo trukmė

               Susitarimu nustatomas bevizis režimas Europos Sąjungos ir Peru piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį. Bendra deklaracija dėl 90 dienų laikotarpio per bet kurį 180 dienų laikotarpį aiškinimo pridedama prie susitarimo.

               Susitarime atsižvelgiama į valstybių narių, kurios dar netaiko viso Šengeno acquis, padėtį. Šengeno erdvei be vidaus sienų nepriklausančių valstybių narių (Bulgarijos, Kipro, Kroatijos ir Rumunijos) atveju beviziu režimu Peru piliečiams suteikiama teisė būti jų teritorijoje 90 dienų per bet kurį 180 dienų laikotarpį, neskaičiuojant buvimo visoje Šengeno erdvėje trukmės.

               Teritorinis taikymas

               Susitarime yra nuostatų dėl jo teritorinio taikymo: Prancūzijos ir Nyderlandų atveju bevizis režimas Peru piliečiams taikomas tik šių valstybių narių europinėje teritorijoje.

               Deklaracijos

               Be minėtų bendrų deklaracijų, prie susitarimo pridedamos keturios kitos bendros deklaracijos:

               –dėl Norvegijos, Islandijos, Šveicarijos ir Lichtenšteino asociacijos įgyvendinant, taikant ir plėtojant Šengeno acquis;

               –dėl informacijos apie bevizio režimo susitarimo turinį ir padarinius, taip pat apie kitus susijusius klausimus, kaip antai apie atvykimo sąlygas, visapusiškos sklaidos;

               –dėl Peru Respublikos įvedamų biometrinių pasų, kurioje skelbiama, kad Peru įsipareigoja vėliausiai iki 2015 m. gruodžio 31 d. išduoti biometrinius pasus ir kad jeigu biometriniai pasai neįvedami iki minėtos datos, tai gali būti laikoma pakankamu pagrindu sustabdyti susitarimo galiojimą, ir

               –dėl bendradarbiavimo neteisėtos migracijos srityje. Šia deklaracija primenamas Sąjungos ir Andų bendrijos Politinio dialogo ir bendradarbiavimo susitarimo 49 straipsnio 3 dalyje nustatytas įsipareigojimas dėl neteisėtų migrantų readmisijos. Susitariančiosios Šalys atidžiai stebi, kaip laikomasi šio įsipareigojimo, ir susitaria bet kurios Susitariančiosios Šalies prašymu sudaryti readmisijos susitarimą, ypač jeigu padidėja neteisėtos migracijos srautai ir kyla su neteisėtų migrantų readmisija susijusių problemų. Atsisakymas Susitariančiosios Šalies prašymu sudaryti readmisijos susitarimą laikomas pakankamu pagrindu sustabdyti susitarimo galiojimą.

               4.IŠVADA

               Atsižvelgdama į minėtus rezultatus, Komisija siūlo Tarybai:

               –priimti sprendimą pasirašyti susitarimą Sąjungos vardu ir įgalioti Tarybos pirmininką paskirti asmenį (-is), tinkamai įgaliotą (-us) pasirašyti susitarimą Sąjungos vardu;

               –pritarti, kad iki įsigaliojimo susitarimas būtų taikomas laikinai.

               2015/0197 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Peru Respublikos susitarimo dėl bevizio režimo trumpalaikio buvimo atveju pasirašymo Sąjungos vardu ir laikino taikymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)Europos Parlamento ir Tarybos reglamentu (ES) Nr. 509/2014
                  6
                Peru perkelta iš Tarybos reglamento (EB) Nr. 539/2001
                  7
                I priedo į II priedą;

               (2)šalia šios šalies pavadinimo pateikiama nuoroda į išnašą, kurioje nustatyta, kad vizų reikalavimas netaikomas nuo tos dienos, kai įsigalioja su Europos Sąjunga sudarytinas susitarimas dėl bevizio režimo;

               (3)Vadovaudamasi Reglamento (ES) Nr. 509/2014 5 konstatuojamąja dalimi, Komisija įvertino Peru padėtį pagal tame reglamente nustatytus kriterijus. 2014 m. spalio 29 d. Komisija priėmė ataskaitą, kurioje priėjo prie išvados, kad pastaraisiais metais pastebimai pagerėjus Peru ekonominei ir socialinei padėčiai, į valstybių narių teritoriją atvykstantiems Peru piliečiams turėtų būti taikomas bevizis režimas;

               (4)2015 m. gegužės 19 d. sprendimu Taryba įgaliojo Komisiją derėtis dėl Europos Sąjungos ir Peru susitarimo dėl bevizio režimo trumpalaikio buvimo atveju. Derybos dėl susitarimo pradėtos 2015 m. gegužės 20 d. ir netrukus baigtos;

               (5)2015 m. birželio 9 d. parafuotas susitarimas turėtų būti pasirašytas, o pridedamos deklaracijos – patvirtintos. Susitarimas turėtų būti laikinai taikomas, kol bus baigtos jo oficialaus sudarymo procedūros;

               (6)pagal Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, pridėtus prie Europos Sąjungos sutarties ir Sutarties dėl Europos Sąjungos veikimo, ir patvirtindama, kad susitarimo nuostatos netaikomos Jungtinei Karalystei ir Airijai,

               PRIĖMĖ ŠĮ SPRENDIMĄ:

               1 straipsnis

               Europos Sąjungos ir Peru Respublikos susitarimo dėl bevizio režimo trumpalaikio buvimo atveju (toliau – Susitarimas) pasirašymas patvirtinamas Sąjungos vardu su sąlyga, kad jis bus sudarytas.

               Susitarimo tekstas pridedamas prie šio sprendimo.

               2 straipsnis

               Sąjungos vardu patvirtinamos prie šio sprendimo pridedamos deklaracijos.

               3 straipsnis

               Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą Sąjungos vardu su sąlyga, kad jis bus sudarytas.

               4 straipsnis

               Šis susitarimas laikinai taikomas nuo kitos dienos po jo pasirašymo, kol bus baigtos jo sudarymo procedūros.

               Priimta Briuselyje

                     Tarybos vardu

                     Pirmininkas

                     (1)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.

                     (2)
                  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 149, 2014 5 20, p. 67.

                     (3)
                  COM(2014) 663, 2014 10 29.

                     (4)
                  COM(2014) 665, 2014 10 29.

                     (5)
                  COM(2015) 119, 2015 3 11.

                     (6)
                  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 149, 2014 5 20, p. 67.

                     (7)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.

    ---documentbreak---

               EUROPOS KOMISIJA
            Briuselis, 2015 09 14
            COM(2015) 437 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Peru Respublikos susitarimo dėl bevizio režimo trumpalaikio buvimo atveju pasirašymo Sąjungos vardu ir laikino taikymo

               PRIEDAS

               prie

               Pasiūlymo dėl Tarybos sprendimo

               dėl Europos Sąjungos ir Peru Respublikos susitarimo dėl bevizio režimo trumpalaikio buvimo atveju pasirašymo Sąjungos vardu ir laikino taikymo

               SUSITARIMAS

               Europos Sąjungos ir Peru Respublikos susitarimas dėl bevizio režimo trumpalaikio buvimo atveju

               EUROPOS SĄJUNGA (toliau – Sąjunga arba ES) ir

               PERU RESPUBLIKA (toliau – Peru),

               toliau kartu – Susitariančiosios Šalys,

               SIEKDAMOS toliau plėtoti draugiškus tarpusavio santykius ir sudaryti savo piliečiams palankesnes sąlygas keliauti užtikrinant bevizį atvykimą ir trumpalaikį buvimą,

               ATSIŽVELGDAMOS į 2014 m. gegužės 15 d. Europos Parlamento ir Tarybos reglamentą (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus
                  1
               , ir kuriuo, inter alia, į sąrašą, kuriame nurodomos trečiosios šalys, kurių piliečiams trumpalaikio buvimo valstybėse narėse atveju netaikomas reikalavimas turėti vizą, įtraukta 19 trečiųjų šalių įskaitant Peru,

               ATSIŽVELGDAMOS į tai, kad Reglamento (ES) Nr. 509/2014 1 straipsnyje nurodoma, kad toms 19 šalių vizų reikalavimas netaikomas nuo tos dienos, kai įsigalioja su Sąjunga sudarytinas susitarimas dėl bevizio režimo,

               TROKŠDAMOS užtikrinti, kad būtų laikomasi vienodo požiūrio į visus ES piliečius principo,

               ATSIŽVELGDAMOS į tai, kad asmenims, vykstantiems dirbti mokamo darbo trumpalaikio buvimo metu, šis susitarimas netaikomas, todėl tos kategorijos asmenims toliau taikomos atitinkamos Sąjungos teisės bei valstybių narių nacionalinės teisės ir Peru nacionalinės teisės nuostatos, susijusios su reikalavimo turėti vizą taikymu ar netaikymu bei galimybe įsidarbinti,

               ATSIŽVELGDAMOS į prie Europos Sąjungos sutarties ir Sutarties dėl Europos Sąjungos veikimo pridėtus Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, ir patvirtindamos, kad šio susitarimo nuostatos Jungtinei Karalystei ir Airijai netaikomos,

               SUSITARĖ:

               1 STRAIPSNIS

               Tikslas

               Šiuo susitarimu nustatomas bevizis režimas Sąjungos ir Peru piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               2 STRAIPSNIS

               Sąvokų apibrėžtys

               Šiame susitarime:

               a)
                     valstybė narė – bet kuri Sąjungos valstybė narė, išskyrus Jungtinę Karalystę ir Airiją;

               b)
                     Sąjungos pilietis – a punkte apibrėžtos valstybės narės pilietis;

               c)
                     Peru pilietis – bet kuris Peru pilietybę turintis asmuo;

               d)
                     Šengeno erdvė – erdvė be vidaus sienų, kurią sudaro a punkte apibrėžtų valstybių narių, taikančių visą Šengeno acquis, teritorijos.

               3 STRAIPSNIS

               Taikymo sritis

               1.
                     Sąjungos piliečiai, turintys valstybės narės išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į Peru teritoriją ir joje būti 4 straipsnio 1 dalyje apibrėžtą laikotarpį.

               Peru piliečiai, turintys Peru išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į valstybių narių teritoriją ir joje būti 4 straipsnio 2 dalyje apibrėžtą laikotarpį.

               2.
                     Šio straipsnio 1 dalis netaikoma asmenims, vykstantiems dirbti mokamo darbo.

               Šios kategorijos asmenims, kurie yra Peru piliečiai, kiekviena valstybė narė gali pati nuspręsti taikyti reikalavimą turėti vizą arba jo netaikyti pagal Tarybos reglamento (EB) Nr. 539/2001
                  2
                4 straipsnio 3 dalį.

               Šios kategorijos asmenims – atskirai kiekvienos valstybės narės piliečiams – Peru gali nuspręsti taikyti reikalavimą turėti vizą arba bevizį režimą pagal savo nacionalinę teisę.

               3.
                     Šiuo susitarimu nustatytas bevizis režimas taikomas nedarant poveikio Susitariančiųjų Šalių teisės aktams, susijusiems su atvykimo ir trumpalaikio buvimo sąlygomis. Jeigu nesilaikoma vienos ar kelių iš šių sąlygų, valstybės narės ir Peru pasilieka teisę neleisti asmeniui atvykti į savo teritoriją ir trumpai joje būti.

               4.
                     Bevizis režimas taikomas nepriklausomai nuo to, kokia transporto priemone kertamos Susitariančiųjų Šalių sienos.

               5.
                     Šiuo susitarimu nereglamentuojami klausimai sprendžiami vadovaujantis Sąjungos teise, valstybių narių nacionaline teise ir Peru nacionaline teise.

               4 STRAIPSNIS

               Buvimo trukmė

               1.
                     Sąjungos piliečiai gali būti Peru teritorijoje ne ilgiau kaip 90 dienų per bet kurį 180 dienų laikotarpį.

               2.
                     Peru piliečiai gali būti valstybių narių, taikančių visą Šengeno acquis, teritorijoje ne ilgiau kaip 90 dienų per bet kurį 180 dienų laikotarpį. Tas laikotarpis apskaičiuojamas neatsižvelgiant į buvimą valstybėje narėje, kuri dar netaiko viso Šengeno acquis.

               Peru piliečiai kiekvienos valstybės narės, kuri dar netaiko viso Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį neatsižvelgiant į apskaičiuotą buvimo valstybių narių, kurios taiko visą Šengeno acquis, teritorijoje laikotarpį.

               3.
                     Šis susitarimas nedaro poveikio Peru ir valstybių narių galimybei praėjus 90 dienų pratęsti buvimo laikotarpį pagal savo atitinkamus nacionalinės teisės aktus ir Sąjungos teisę.

               5 STRAIPSNIS

               Teritorinis taikymas

               1.
                     Prancūzijos Respublikos atveju šis susitarimas taikomas tik europinėje Prancūzijos Respublikos teritorijoje.

               2.
                     Nyderlandų Karalystės atveju šis susitarimas taikomas tik europinėje Nyderlandų Karalystės teritorijoje.

               6 STRAIPSNIS

               Jungtinis Susitarimo valdymo komitetas

               1.
                     Susitariančiosios Šalys įsteigia Jungtinį ekspertų komitetą (toliau – Komitetas), sudarytą iš Sąjungos ir Peru atstovų. Sąjungai atstovauja Europos Komisija.

               2.
                     Komiteto uždaviniai:

               a)
                     stebėti, kaip įgyvendinamas šis susitarimas;

               b)
                     siūlyti šio susitarimo pakeitimus arba papildymus;

               c)
                     spręsti ginčus dėl šio susitarimo aiškinimo ar taikymo.

               3.
                     Prireikus Komiteto posėdis sušaukiamas vienos iš Susitariančiųjų Šalių prašymu.

               4.
                     Komitetas nustato savo darbo tvarkos taisykles.

               7 STRAIPSNIS

               Šio susitarimo ryšys su valstybių narių ir Peru esamais dvišaliais bevizio režimo susitarimais

               Šis susitarimas yra viršesnis už atskirus valstybių narių ir Peru sudarytus bet kokius dvišalius susitarimus ar sutartis, jeigu jie apima šio susitarimo taikymo sričiai priklausančius klausimus.

               8 STRAIPSNIS

               Baigiamosios nuostatos

               1.
                     Šį susitarimą Susitariančiosios Šalys ratifikuoja arba tvirtina pagal atitinkamas savo vidaus procedūras ir jis įsigalioja pirmą kito mėnesio dieną praėjus vienam mėnesiui po to, kai išsiunčiamas vėlesnis iš dviejų pranešimų, kuriais Susitariančiosios Šalys praneša viena kitai, kad pirmiau nurodytos vidaus procedūros yra baigtos.

               Šis susitarimas laikinai taikomas nuo kitos dienos po jo pasirašymo.

               2.
                     Šis susitarimas yra neterminuotas, nebent būtų nutrauktas pagal 5 dalį.

               3.
                     Šis susitarimas gali būti iš dalies keičiamas raštišku Susitariančiųjų Šalių susitarimu. Pakeitimai įsigalioja po to, kai Susitariančiosios Šalys praneša viena kitai apie šiam tikslui būtinų jų vidaus procedūrų užbaigimą.

               4.
                     Bet kuri Susitariančioji Šalis visų pirma viešosios tvarkos, nacionalinio saugumo užtikrinimo arba visuomenės sveikatos apsaugos sumetimais, taip pat dėl neteisėtos imigracijos ar dėl kurios nors Susitariančiosios Šalies pakartotinai nustatyto reikalavimo turėti vizą, gali visiškai arba iš dalies sustabdyti šio susitarimo galiojimą. Apie sprendimą sustabdyti šio susitarimo galiojimą kitai Susitariančiajai Šaliai pranešama iki jo planuojamo įsigaliojimo likus ne mažiau kaip dviem mėnesiams. Jei priežasčių, dėl kurių sustabdytas šio susitarimo galiojimas, nebelieka, galiojimą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.

               5.
                     Bet kuri Susitariančioji Šalis gali nutraukti šį susitarimą raštu pranešdama apie tai kitai Susitariančiajai Šaliai. Šis susitarimas netenka galios po 90 dienų nuo tokio pranešimo dienos.

               6.
                     Peru gali sustabdyti šio susitarimo galiojimą arba jį nutraukti tik visų valstybių narių atžvilgiu.

               7.
                     Sąjunga gali sustabdyti šio susitarimo galiojimą arba jį nutraukti tik visų savo valstybių narių atžvilgiu.

               Priimta dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Visi tekstai autentiški.

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų šalių asociacijos įgyvendinant, taikant ir plėtojant Šengeno acquis.

               Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir Peru valdžios institucijos nedelsdamos sudarytų dvišalius susitarimus dėl bevizio režimo trumpalaikio buvimo atveju, kurių sąlygos būtų panašios į nustatytąsias šiame susitarime.

               BENDRA DEKLARACIJA DĖL ŠIO SUSITARIMO 3 STRAIPSNIO 2 DALYJE NURODYTOS ASMENŲ, KURIE VYKSTA DIRBTI MOKAMO DARBO, KATEGORIJOS AIŠKINIMO

               Siekdamos užtikrinti vienodą aiškinimą, Susitariančiosios Šalys sutaria, kad šiame susitarime mokamą darbą dirbančių asmenų kategorijai priklauso asmenys, kurie kaip darbuotojai ar paslaugų teikėjai atvyksta į kitos Susitariančiosios Šalies teritoriją vykdyti mokamos arba atlyginamos veiklos.

               Šiai kategorijai neturėtų priklausyti:

               –
                     verslininkai, t. y. verslo reikalais atvykstantys asmenys (neįdarbinti kitoje Susitariančiojoje Šalyje),

               –
                     sportininkai arba menininkai, atliekantys ad hoc veiklą,

               –
                     žurnalistai, kuriuos siunčia jų gyvenamosios šalies žiniasklaidos organizacijos, ir

               –
                     bendrovių stažuotojai.

               Jungtinis komitetas, vykdydamas šio susitarimo 6 straipsniu jam suteiktas pareigas, stebi, kaip įgyvendinama ši deklaracija, ir, atsižvelgdamas į Susitariančiųjų Šalių patirtį, prireikus gali pasiūlyti ją iš dalies pakeisti.

               Šia deklaracija nedaromas poveikis nacionalinėje Peru teisėje nustatytai atvykimo į Peru teritoriją, išvykimo iš jos, tranzito ir buvimo joje tikslais taikomai keliautojų kategorijų apibrėžčiai.

               BENDRA DEKLARACIJA DĖL ŠIO SUSITARIMO 4 STRAIPSNYJE NUSTATYTO 90 DIENŲ LAIKOTARPIO PER BET KURĮ 180 DIENŲ LAIKOTARPĮ AIŠKINIMO

               Susitariančiosios Šalys sutaria, kad ne ilgesnis kaip 90 dienų laikotarpis per bet kurį 180 dienų laikotarpį, kaip nustatyta šio susitarimo 4 straipsnyje, reiškia nepertraukiamą buvimo laikotarpį arba kelis buvimo laikotarpius iš eilės, kurių bendra trukmė neviršija 90 dienų per bet kurį 180 dienų laikotarpį.

               Sąvoka „per bet kurį“ reiškia, kad taikomas „slenkantis“ 180 dienų ataskaitinis laikotarpis, kai, siekiant patikrinti, ar ir toliau tenkinamas 90 dienų per bet kurį 180 dienų laikotarpį reikalavimas, atsižvelgiama į kiekvieną buvimo dieną per pastarąsias 180 dienų. Be kita ko, tai reiškia, kad naujas buvimo iki 90 dienų laikotarpis leidžiamas, jei šalyje nebūta nepertraukiamą 90 dienų laikotarpį.

               BENDRA DEKLARACIJA DĖL PILIEČIŲ INFORMAVIMO APIE BEVIZIO REŽIMO SUSITARIMĄ

               Pripažindamos skaidrumo svarbą Europos Sąjungos ir Peru piliečiams, Susitariančiosios Šalys sutaria užtikrinti visapusišką informacijos apie bevizio režimo susitarimo turinį ir padarinius bei susijusius klausimus, kaip antai apie atvykimo sąlygas, sklaidą.

               Bendra deklaracija dėl Peru Respublikos biometrinių pasų įvedimo

               Kaip Susitariančioji Šalis, Peru Respublika paskelbia, kad ji sudarė biometrinių pasų gamybos sutartį, ir įsipareigoja piliečiams išduoti biometrinius pasus vėliausiai iki 2015 m. gruodžio 31 d. Šie pasai visiškai atitinka Tarptautinės civilinės aviacijos organizacijos (ICAO) reikalavimus, nustatytus ICAO dokumente Nr. 9303.

               Susitariančiosios Šalys susitaria, kad jeigu biometriniai pasai neįvedami iki 2015 m. gruodžio 31 d., tai laikoma pakankamu pagrindu šio susitarimo galiojimui sustabdyti pagal 8 straipsnio 4 dalyje nustatytą procedūrą.

               BENDRA DEKLARACIJA DĖL BENDRADARBIAVIMO NETEISĖTOS MIGRACIJOS SRITYJE

               Susitariančiosios Šalys primena, kad pagal Europos bendrijos bei jos valstybių narių ir Andų bendrijos bei jos valstybių narių Politinio dialogo ir bendradarbiavimo susitarimo 49 straipsnio 3 dalį Susitariančios Šalys susitaria dėl neteisėtų migrantų readmisijos.

               Susitariančiosios Šalys atidžiai stebi, kaip laikomasi šio įsipareigojimo. Jos susitaria bet kurios Susitariančiosios Šalies prašymu ir, ypač jeigu įsigaliojus susitarimui dėl bevizio režimo trumpalaikio buvimo atveju padidėja neteisėtos migracijos srautai ir kyla su neteisėtų migrantų readmisija susijusių problemų, sudaryti susitarimą dėl abiejų Susitariančiųjų Šalių konkrečių su readmisija susijusių įsipareigojimų.

               Susitariančiosios Šalys susitaria, kad tokio readmisijos susitarimo, kurį sudaryti prašo kita Susitariančioji Šalis, nesudarymas yra pakankamas pagrindas šio susitarimo galiojimui sustabdyti pagal 8 straipsnio 4 dalyje nustatytą procedūrą.

               _________________

                     (1)
                  OL L 149, 2014 5 20, p. 67.

                     (2)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (ES OL L 81, 2001 3 21, p. 1).